Offentliggørelse af enhedsdokument med ændringer efter godkendelse af en ændring af mindre omfang i overensstemmelse med artikel 53, stk. 2, andet afsnit, i forordning (EU) nr. 1151/2012

(2022/C 404/11)

Europa-Kommissionen har godkendt denne ændring af mindre omfang i overensstemmelse med artikel 6, stk. 2, tredje afsnit, i Kommissionens delegerede forordning (EU) nr. 664/2014 (1).

Ansøgningen om godkendelse af denne ændring af mindre omfang findes i Kommissionens eAmbrosia-database.

ENHEDSDOKUMENT

»Ternera Gallega«

EU-nr.: PGI-ES-0012-AM03 – 24. februar 2022

BOB ( ) BGB (X)

1. Betegnelse

»Ternera Gallega«

2. Medlemsstat eller tredjeland

Spanien

3. Beskrivelse af landbrugsproduktet eller fødevaren

3.1. Produkttype

Kategori 1.1. Kød (og slagteaffald), fersk

3.2. Beskrivelse af produktet med betegnelsen i punkt 1

Fersk oksekød og slagteaffald fra dyr af racerne Rubia Gallega og Morenas Gallegas og krydsninger mellem disse racer og følgende racer af slagtekvæg: Asturiana de los Valles, Limousine og Blonde d'Aquitaine. Krydsninger af tyre af alle ovennævnte racer og malkekøer af racerne Frisona og Pardo Alpina er ligeledes tilladt.

Afhængigt af alder, foder og produktionsmetode før slagtning skelnes der mellem følgende kategorier af dyr:

a) »Ternera Gallega«: dyr, der vænnes fra i forskellig alder og slagtes, inden de er 12 måneder, og hvis ernæring er baseret på det foder og de koncentrater, der er godkendt af kontrolorganet

b) »Ternera Gallega Suprema«: dyr, der opdrættes sammen med deres mødre og dier i mindst syv måneder på bedriften, og som slagtes, inden de er 10 måneder

c) »Añojo« (ungkvæg): dyr, der slagtes efter 12 måneder, men før de er 18 måneder.

Hver af disse typer svarer til en ensartet markedsføringskategori med følgende organoleptiske egenskaber, kropsbygning og opfedningsgrad:

a) kalv »Ternera Gallega« i kategorien »Suprema«: Kødet er rosa til rødt. Fedtet er perlemorshvidt til lysegult og har en cremet konsistens. Muskulaturen er fin og fast. — Slagtekroppenes udseende: S, E, U, R, O+. Dette kriterium tages ikke i betragtning i forbindelse med slagtekroppe af racen Morenas Gallegas. — Fedningsgrad for kropsbygning S, E, U: for tyrekalve 1, 2 eller 3, for kviekalve 1, 2, 3 eller 4. — Fedningsgrad for kropsbygning R, O+: for tyrekalve 2 eller 3, for kviekalve 2, 3 eller 4.

b) kalv »Ternera Gallega«: Kødet er rosa til klart rødt, fedtet er perlemorshvidt og fordelt ensartet, muskulaturen er fin og fast. — Slagtekroppenes udseende: S, E, U, R, O+. Dette kriterium tages ikke i betragtning i forbindelse med slagtekroppe af racen Morenas Gallegas. — Fedningsgrad for kropsbygning S, E, U: for tyrekalve 1, 2 eller 3, for kviekalve 1, 2, 3 eller 4. — Fedningsgrad for kropsbygning R, O+: for tyrekalve 2 eller 3, for kviekalve 2, 3 eller 4.

c) »Añojo« (ungkvæg): Kødets farve går fra klar rød til dyb rød, mens fedtet er perlemorshvidt og nærmer sig lysegult. Muskulaturen er fast og mager. — Slagtekroppenes udseende: S, E, U, R. — Fedningsgrad for kropsbygning S, E, U: 1, 2, 3 eller 4. — Fedningsgrad for kropsbygning R: 2, 3 eller 4.

3.3. Foder (kun for animalske produkter) og råvarer (kun for forarbejdede produkter)

I traditionelle bedrifter udgør modermælk fodergrundlaget eventuelt suppleret med kornprodukter, hovedsageligt majs, kartofler, turnips, foder og foderstoffer. I produktionsbedrifter udgør foder og foderstoffer grundlaget for dyrenes ernæring.

Under alle omstændigheder skal foderet til kvæget være af vegetabilsk oprindelse og skal bestå af råvarer, der normalt anvendes i dyreproduktionen i Galicien, klassificeret i følgende kategorier:

— kornsorter og biprodukter heraf

— olieholdige frø og biprodukter heraf

— bælgplanter og biprodukter heraf

— rodknolde, rødder og biprodukter heraf

— foderplanter

— andre planter og biprodukter heraf

— mineraler

— andet (produkter og biprodukter fra bagerier og tilsvarende produkter).

Kornprodukter er den fremherskende bestanddel af foderet. De skal udgøre følgende procentdele i forhold til foderets samlede vægt: mindst 60 % kornsorter udelukkende i form af korn eller mindst 65 % kornsorter i form af korn og biprodukter heraf.

Hvis der anvendes kraftfoder i en tidlig alder, kan disse procentsatser reduceres med 5 procentpoint.

Det er strengt forbudt at anvende produkter, der kan påvirke dyrenes normale vækst- og udviklingsrytme som f.eks. biprodukter fra dyr.

Men henblik på kontrol af dyrefoderet skal producenterne indgå en aftale med kontrolorganet for den beskyttede geografiske betegnelse »Ternera Gallega«.

3.4. Specifikke etaper af produktionen, som skal finde sted i det afgrænsede geografiske område

Dyrene skal være født, opdrættet og opfedet i det afgrænsede område, og slagtningen og opskæringen af slagtekroppene skal også finde sted her for at bevare produktets særlige karakteristika og kontrollere produktionsbetingelserne og produktets sporbarhed.

Alle de aktører, der deltager i produktionsprocessen og forarbejdningen, skal være indskrevet i registrene hos kontrolorganet for den beskyttede geografiske betegnelse »Ternera Gallega«. Der er oprettet følgende registre: opdrættere, opfedningssteder, slagterier, opskæringsvirksomheder, grossister og detailhandlende.

3.5. Særlige regler for udskæring, rivning eller emballering osv. af det produkt, som betegnelsen henviser til

De certificerede slagtekroppe kan sælges til forbrugerne tidligst dagen efter slagtningen.

Slagtekroppe i kvarte eller certificerede stykker, der nedfryses, kan ikke længere være omfattet af den beskyttede geografiske betegnelse (BGB).

Opskæringen af stykker med den beskyttede geografiske betegnelse må ikke finde sted samtidig med opskæringen af andet kød, der ikke er omfattet af betegnelsen, og det skal opbevares, så det ikke blandes med andet kød.

Det certificerede kød kan opskæres i fileter, emballeres og mærkes i industribygninger registreret ved kontrolorganet og i særlige detailvirksomheder, forudsat at de har indgået en samarbejdsaftale med kontrolorganet om kontrol, mærkning og markedsføring af kødet.

3.6. Særlige regler for mærkning af det produkt, som betegnelsen henviser til

Af hensyn til identifikationen og sporbarheden skal alle slagtekroppene, stykkerne og portionerne være forsynet med mærker, der påsættes produktet i hver enkelt etape af forarbejdningen (slagtning, opskæring og/eller filetering). Disse mærker har forskellig farve afhængigt af de i punkt 3.2 nævnte typologier til beskrivelse af produktet og omfatter følgende oplysninger: identifikation af og logo for »Ternera Gallega«, europæisk logo for den beskyttede geografiske betegnelse og oplysninger om sporbarhed. Ud over mærkningen skal hver halve slagtekrop ledsages af et dokument med oplysninger om den bedrift, hvorfra dyret stammer, identifikation af dyret og dets type, slagtealder, klassificering af slagtekroppen og dens vægt, slagteri og slagtedato.

4. Kort angivelse af det geografiske områdes afgrænsning

Det geografiske område for den beskyttede geografiske betegnelse for »Ternera Gallega« omfatter hele Galicien.

5. Tilknytning til det geografiske område

5.1. Det geografiske områdes egenart

Det galiciske relief består af bakkede dale og et omfattende flodnet, der kombineret med atlanterhavsklimaet med rigelig nedbør og milde temperaturer er gunstigt for en høj foderproduktion og landbrugsproduktion. Jordens produktionskapacitet har fremmet udviklingen af et omfattende opdræt i tilknytning til området og etableringen af en omfattende produktions- og forarbejdningsindustri, i hvilken oksekød indtager førstepladsen.

Rent historisk finder dette opdræt sted i familiebrugene, hvor den traditionelle knowhow vedrørende opdrætsteknikker, foder og håndtering af kvæget gives videre fra generation til generation.

5.2. Produktets egenart

Eksistensen af racer til kødproduktion, herunder navnlig Rubia Gallega, der oprindeligt blev anvendt på grund af sine tredobbelte anvendelsesmuligheder (trækkraft, mælk, kød), men især på grund af sin slagteværdi, udgør grundlaget for et produktivt system kendetegnet ved småopdræt, der udnytter sine egne ressourcer: mælk, foder, landbrugsafgrøder som f.eks. kornprodukter (hovedsageligt majs), kartofler, turnips osv.

Traditionelt finder slagtningen i Galicien sted, når dyrene er under 10 måneder, hvilket giver slagtekroppene en lav vægt med kød, hvis organoleptiske egenskaber adskiller sig klart med hensyn til mørhed, farve, konsistens og saftighed. En stor del af disse kalve følger fodersystemer, hvor modermælk er fremherskende, hvilket tilføjer de nævnte egenskaber visse nuancer hvad angår kødets udseende (f.eks. fedtets farve og cremede konsistens) og dets smag. Disse dyr og deres kød går under betegnelsen »Suprema« blandt produkter under den beskyttede geografiske betegnelse. Galicien producerer også i mindre omfang kød fra ældre dyr, der ligeledes er opdrættet i familiebrug. Denne produktion er baseret på en mere omfattende udnyttelse af disse kødkvægracers genetiske kapacitet og foderressourcerne (majs- og kornsiloer). Kødet fra disse dyr adskiller sig ved at have en mere intens farve, en fastere konsistens og mere smag.

5.3. Sammenhængen mellem det geografiske område og produktets kvalitet eller egenskaber (for BOB) eller produktets særlige egenskaber, omdømme eller andre kendetegn (for BGB)

Befolkningen i Galicien har længe brugt kvægholdet som kilde til kød og fedt. Kvæget adskilte sig oprindeligt på grund af sin rustikke og vilde karakter og sin lille størrelse, men efter indførelsen af kartofler og majs fra Amerika, fik det en større kropsbygning og blev brugt til landbrugsarbejdet og til produktion af kød og mælk. Denne alsidighed har i høj grad bidraget til udviklingen af landejendommene i regionen, da kvæget ud over at supplere familiens kost også frembragte overskud, der gjorde det muligt at købe jord.

I det 18. århundrede fik kvæg fra Galicien stor betydning på grund af kødeksporten til England, der fortsatte frem til starten af det 20. århundrede. Indtil slutningen af 1960'erne leverede Galicien kød til en stor del af Spanien. Denne kødproduktion er i dag den vigtigste landbrugsaktivitet ud fra et socialt perspektiv og med hensyn til fastholdelse af befolkningen i landdistrikterne.

»Ternera Gallega« produceres nærmere bestemt i familiebedrifter, der respekterer den galiciske slagtetradition og historie ved hele tiden at fokusere på kvaliteten. Der findes i disse bedrifter en særlig symbiose mellem koen, kalven og miljøet, der nyder godt af de galiciske opdrætteres pasning og knowhow, idet deres produktionsmetoder er nedarvet fra far til søn gennem århundreder og er baseret på såvel udnyttelse af bedriftens egne ressourcer som på den særlige pasning af dyrene, der har ledsaget og været aktører i deres historie, som altid har gjort det muligt at opnå landbrugsfødevarer af en usædvanlig kvalitet, hvilket har været årsagen til, at kød fra Galicien har opnået et stort ry på det spanske marked.

Henvisning til offentliggørelsen af varespecifikationen

https://mediorural.xunta.gal/sites/default/files/produtos/en-tramitacion/Pliego-de-condiciones-TG-decembro_2021.pdf

(1) EUT L 179 af 19.6.2014, s. 17.